Mii de deținuți au evadat din cea mai mare închisoare din Haiti, luată cu asalt de bande armate / Cel puţin zece oameni au murit, s-a declarat stare de urgenţă
Cel puţin zece persoane au murit în timpul evadării a mii de deţinuţi de la Penitenciarul Naţional din Port-au-Prince, în Haiti, în noaptea de sâmbătă spre duminică, potrivit unui jurnalist AFP şi unui ONG. Reuters notează că în ţară s-a declarat stare de urgenţă, transmite News.ro.
"Sunt multe cadavre de deţinuţi", a declarat pentru AFP Pierre Espérance, directorul executiv al Reţelei Naţionale de Apărare a Drepturilor Omului (RNDDH), care a explicat că doar o sută de deţinuţi se mai aflau duminică în penitenciar, dintr-un total de aproximativ 3.800 înainte de luarea cu asalt a închisorii de către bande armate.
Un jurnalist AFP care a mers la faţa locului duminică dimineaţa a văzut aproximativ zece cadavre în apropierea închisorii. Potrivit acestuia, unele dintre cadavre fuseseră lovite de gloanţe sau proiectile. El a reuşit să intre în închisoare, unde uşa era "deschisă" şi nu era "aproape nimeni acolo", a spus el.
Acest bilanţ teribil vine după câteva ore de haos. În noaptea de sâmbătă spre duminică, poliţiştii "au încercat să respingă un asalt al unor bande criminale asupra Penitenciarului Naţional şi a închisorii Croix des Bouquets", a precizat guvernul din Haiti într-un comunicat. "Asaltul asupra acestor închisori s-a soldat cu rănirea mai multor deţinuţi şi a personalului închisorii", a adăugat acesta.
Guvernul a denunţat "dezlănţuirea unor criminali puternic înarmaţi, disperaţi să elibereze persoane aflate în detenţie, în special pentru răpiri, crime şi alte infracţiuni grave, şi care nu ezită să execute civili şi să incendieze şi să jefuiască bunuri publice şi private". Potrivit lui Pierre Espérance, nu se ştie încă exact câţi deţinuţi au evadat din închisoarea Croix des Bouquets.
Printre "un număr semnificativ de prizonieri eliberaţi" de către bandele armate se află "membri importanţi ai unor bande foarte puternice", relatează Gazette d'Haïti. Mai mulţi deţinuţi de drept comun, şefi de bandă cunoscuţi şi cei acuzaţi de asasinarea preşedintelui Jovenel Moïse au fost încarceraţi în această închisoare situată la câteva sute de metri de palatul naţional, adaugă cotidianul haitian Le Nouvelliste, care nu are detalii despre numărul sau profilul deţinuţilor evadaţi. Potrivit acestui jurnal local, închisoarea, principalul centru de detenţie din Haiti, care era "spionată de joi de atacatori cu ajutorul unei drone", a fost atacată de bande sâmbătă seara devreme.
Guvernul haitian a declarat duminică seară stare de urgenţă, în urma confruntărilor violente din capitală care au afectat comunicaţiile şi au dus la evadările din închisori, în timp ce un important lider de bandă încearcă să-l înlăture pe premierul Ariel Henry.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank